እዛ ጽሕፍቲ ኣብ ዌብ-ሳይት **dehai.org** ከተቕርብዋ ብትሕትና ይሓትት

**ርእይቶይ ነቲ ኣቶ ሕሩይ ተድላ ባይሩ ብዕለት 20 ጥሪ 2018 ኣብ ቲቪ ሰነድ ዘካየዶ ቃለ መጠይቕ።**

ሓው ሕሩይ ተድላ ባይሩ (ሓው ዝበልክዎ ኤርትራዊ ትውልዲ ጥራይ ስለ ዘለዎ ኢዩ)። ካልእ ግን ኤርትራዊ ከብሎ ዝኽእል ጠባይ ባህርያት ሓቂ መትከል ጽንዓት ወ.ዘ.ተ ጨሪሱ ስለ ዘይነበሮን ዘይብሉን ኤርትራዊ ዘብሎ ኣይኮነን። ሑሩይ ተድላ ወዱ ነቲ ኣብ ሓምሳታት ፕረዲደንት ማሕበር ኣንድነት ኩርኩር ሃጸይ ሃይለስላሴ ዝነበረ ምእንቲ ሽመት ንኤርትራ ናብ ኢትዮጵያ ብምሻጥ ኣብ ናይ 30 ዓመት ደማዊ ኩናት ዘእተዋ ሓደ ካብቶም ተሓተትቲ ናይዚ ኩሉ ዝፈሰሰ ኤርትራዊ ደም ዝኾነ ወዲ ተድላ ባይሩ ኢዩ። ሎሚ ድማ ናይ ወላዲኡ ባህሪ ወሲዱ ንኤርትራ ናብ ኢትዮጵያ (ትግራይ) ንኽመልሳ ወይ ዓሰብ ንኽውሃባ ዝምጉትን ዝሰርሕ ዘሎ ዕሱብ ናይ ወያነ ምኻኑ ንኹሉ ከም ጽሓይ በሪህሉ ኣብ ዘሎ እዋን: ከምኡውን ኣወዳድቓ ናይ ወያነ የሰንብዶ ስለ ዘሎ ክንዲ ጎይቶቱ ኮይኑ ንኽቡር ፕረሲደንት ሃገረ ኤርትራ ክጻረፍን ከቓልልን ከሎ ንእንታይነቱ ብዝያዳ ዘቓልዕ ስለ ዝኾነ ንዒቕካዮ ዝሕለፍ መልሲ ዘየድልዮ ጽዩፍን ፍንፉንን ሰብ ኢዩ።

ሑሩይ ተድላ ብዘይካ ስልጣን ካልእ ሕልሚ ከም ዘይብሉ ኣብዚ ቃለ መጠይቕ ብዝያዳ ኣብሪህዎ: ስልጣን ኣብ ወጻኢ ኮንካ መንግስቲ ሽወደንን ካልኦት ኣገልገልትኻን ዝተኾቡልካ እናላቖመጽካ ዝመጽእ ዘይኮነስ ተጋዲልካን ሰሪሕኻን ኢዩ ዝብጻሕ። ንእንታይነትን ሕልምን ናይ ኣቶ ሕሩይ ተድላ ዝፈልጡ ገዳይም ተጋደልቲ ተጋድሎ ሓርነት ኤርትራ ኣብ ሜዳ ንሓጺር እዋን ኣትዩ ምሁር ኢየ ክመርሓኩም ኢየ መጺአ ኢሉ ኣብ በቕሊ ተወጢሑ እናዞረ ተጋደልቲ ኣብ እምንን እሾኽን እናደቀሱ ፍርናሽ ተነጺፉሉ ካብ ወጻኢ ዝመጽአት ውሽምኡ ሓቑፉ ክድቅስ: ንውሱን ግዜ ብዙሕ ኣዳናጊርዎም ሓላፊኦም ክኸውን መሪጾምዎ ከም ዝነበሩ ብድሕሪኡ ጠንጢንዎም ንወጻኢ ከምዝኸደን ካልእ መናውራን ከም ዝገበረንን ካልእን ነገራቱ ብዙሕ ግዜ ስለ ዝገለጽዎን ዝጸሓፍዎን ካልእ ትንታነ ዘድልዮ ኣይኮነን። ክሳብ ሎሚ ድማ ብስም እዛ ሃገርን ህዝባን እናሸቐጠን እናእዳናገረን ይናበር ኣሎ። ድሕሪ ናጽነት ኣብ ኤርትራ ኣትዩ’ውን ስልጣን ክረክብ ስለ ዘይከኣለ ንወጻኢ ወጺኡ መኣዝኑ ጠፊእዎ ኣብ መቐለ ኣዲስ ኣበባ ኣብ ኣሜሪካ ኤውሮጳ ጌና ይኹብልል ኣሎ: ጌና እናኾብለለ ከኣ ክሳብ ሬስኡ ኣብ ጎኒ ወላዲኡ ኣብ መቓብር ሽወደን እተዕርፍ ናይ ምኹብላልን ምሕሳውን ፍልስፍንኡ ክቕጽል ኢዩ። እተን ብቱኻት መጋበሪያ ሓሶት ዝኾና መራኸቢ ብዙሓን ነቲ ፈኩስ መደባተን መምልኢ ስለ ዝደልያ ንሑሩይን ንዕኡ ዝመስሉ ፈርኻሻት እናዓደማ መደባተን ክሳብ’ቲ ርሑቕ ዘይኮነ ውድቀተን ክቕጽላ ኢየን። ግዜ ንኹሉ ስለ ዝገልጾን ዘብርሆን: ብሓሶት ናይ በዓል ወዲ ተድላ ካልኦትን ዝደናገር ህዝቢ ከም ዘየለ ሓቂ እንተቐበርካያ ፊሒራ ከም እትወጽእ ብዙሕ ግዜ ኣርእያትና ኢያ’ሞ: እዚ እንርእዮ ዘለና ኣወዳድቓ ናይ ወያነን ከደምቶምን ንኹሉ ትምህርቲ ክኸውን ይትስፎ።

ክብርን ሞጎስን ነቶም ምእንቲ ህዝቦን ሃገሮምን ክቡር ህይወቶም ዝስውኡ ጀጋኑና!! ክብርን ሞጎስን ሕድሪ ስውኣት ተቐቢሎም ሃገሮም ዝሕልዉን ዘልምዑን ዘለዉ ሓይልታት ምክልኻልና !!

ወትሩ ዓወት ንሓፋሽ !!

23/01/2018

ፋሲል ቐለታ (ሚላኖ)